
VALSTYBINIO SOCIALINIO DRAUDIMO FONDO VALDYBOS PRIE 
SOCIALINĖS APSAUGOS IR DARBO MINISTERIJOS GINČŲ NAGRINĖJIMO SKYRIAUS NUOSTATAI


I SKYRIUS
BENDROSIOS NUOSTATOS

1. Valstybinio socialinio draudimo fondo valdybos prie Socialinės apsaugos ir darbo ministerijos Ginčų nagrinėjimo skyriaus nuostatai (toliau – Nuostatai) nustato Valstybinio socialinio draudimo fondo valdybos prie Socialinės apsaugos ir darbo ministerijos (toliau – Fondo valdyba) Ginčų nagrinėjimo skyriaus (toliau – Skyrius) statusą, tikslą, uždavinius, funkcijas, teises ir veiklos organizavimą. 
2. Skyrius yra Fondo valdybos administracijos padalinys, pavaldus Fondo valdybos direktoriaus pavaduotojui pagal kuravimo sritį (toliau – direktoriaus pavaduotojas).
3. Skyrius savo veikloje vadovaujasi Lietuvos Respublikos Konstitucija, Europos Sąjungos teisės aktais, Lietuvos Respublikos tarptautinėmis sutartimis, Lietuvos Respublikos įstatymais, kitais Lietuvos Respublikos Seimo priimtais teisės aktais, Lietuvos Respublikos Vyriausybės nutarimais, Lietuvos Respublikos socialinės apsaugos ir darbo ministro įsakymais, Valstybinio socialinio draudimo fondo tarybos nutarimais, Fondo valdybos ir šiais Nuostatais, Fondo valdybos direktoriaus įsakymais ir kitais teisės aktais, susijusiais su nustatytų funkcijų vykdymu.
4. Skyriaus valstybės tarnautojams ir darbuotojams, dirbantiems pagal darbo sutartis (toliau – darbuotojai), keliamus reikalavimus ir funkcijas nustato šie Nuostatai ir darbuotojų pareigybių aprašymai.

II SKYRIUS
SKYRIAUS TIKSLAS, UŽDAVINIAI IR FUNKCIJOS

5. Skyriaus veiklos tikslas –  užtikrinti vienodą ir efektyvų  teisės aktų taikymą, nagrinėjant ginčus (skundus) išankstine ginčų nagrinėjimo ne teismo tvarka.
6. [bookmark: _Hlk235775163]Skyriaus uždaviniai:
6.1. nagrinėti ginčus (skundus) ne teismo tvarka Skyriaus kompetencijai priskirtais klausimais;
6.2. formuoti vienodą teisės aktų taikymo praktiką, analizuojant skundų nagrinėjimo rezultatus, teismų praktiką ir teikiant siūlymus dėl teisės aktų taikymo bei tobulinimo.
7. Įgyvendindamas jam nustatytus uždavinius, Skyrius vykdo šias funkcijas:
7.1. [bookmark: _Hlk235167384]nagrinėja skundus dėl Teritorinių skyrių priimtų sprendimų ir veiksmų (neveikimo) išmokų skyrimo ir (ar) mokėjimo, pripažinimo draudžiamaisiais ar nedraudžiamaisiais įvykiais klausimais bei rengia sprendimus (raštus) asmenims;
7.2. [bookmark: _Hlk235167280]nagrinėdamas asmenų skundus, tikrina išmokų bylas, dokumentus, susijusius su išmokų skyrimu ir (ar) mokėjimu, pripažinimu draudžiamaisiais ar nedraudžiamaisiais įvykiais, valstybinio socialinio draudimo įmokų administravimu, Lietuvos Respublikos apdraustųjų valstybiniu socialiniu draudimu ir valstybinio socialinio draudimo išmokų gavėjų registro duomenų tvarkymu, privalomojo ir savanoriškojo socialinio draudimo vykdymu;
7.3. sistemina, apibendrina ir analizuoja duomenis apie išnagrinėtus skundus bei teismų praktiką, susijusią su išmokų skyrimu ir (ar) mokėjimu, pripažinimu draudžiamaisiais ar nedraudžiamaisiais įvykiais, valstybinio socialinio draudimo įmokų administravimu, Lietuvos Respublikos apdraustųjų valstybiniu socialiniu draudimu ir valstybinio socialinio draudimo išmokų gavėjų registro duomenų tvarkymu, privalomojo ir savanoriškojo socialinio draudimo vykdymu, rengia ataskaitas;
7.4. pagal gaunamus skundus nustatęs Teritorinių skyrių daromas teisės aktų taikymo ir kitas klaidas, kontroliuoja klaidų ištaisymo eigą ir teikia siūlymus atsakingiems Fondo valdybos skyriams dėl poreikio teikti Teritoriniams skyriams metodinę pagalbą; 
7.5. išnagrinėjęs skundus, nurodo išmokų skyrimą ir (ar) mokėjimą, pripažinimą draudžiamaisiais ar nedraudžiamaisiais įvykiais, valstybinio socialinio draudimo įmokų administravimą, Lietuvos Respublikos apdraustųjų valstybiniu socialiniu draudimu ir valstybinio socialinio draudimo išmokų gavėjų registro duomenų tvarkymą, privalomojo ir savanoriškojo socialinio draudimo vykdymą reglamentuojančių teisės aktų taikymo klaidas (pažeidimus) Teritoriniams skyriams;
7.6. teikia siūlymus dėl išmokų skyrimą ir (ar) mokėjimą, pripažinimą draudžiamaisiais ar nedraudžiamaisiais įvykiais, valstybinio socialinio draudimo įmokų administravimą, Lietuvos Respublikos apdraustųjų valstybiniu socialiniu draudimu ir valstybinio socialinio draudimo išmokų gavėjų registro duomenų tvarkymą, privalomojo ir savanoriškojo socialinio draudimo vykdymą reglamentuojančių teisės aktų keitimo;
7.7. nagrinėja skundus dėl Lietuvos Respublikos apdraustųjų valstybiniu socialiniu draudimu ir valstybinio socialinio draudimo išmokų gavėjų registro duomenų tvarkymo bei privalomojo ir savanoriškojo socialinio draudimo vykdymo;
7.8. nagrinėja skundus dėl valstybinio socialinio draudimo įmokų administravimo;
7.9. atstovauja Fondo valdybai teismuose ir kitose ginčus nagrinėjančiose institucijose išmokų skyrimo ir (ar) mokėjimo, pripažinimo draudžiamaisiais ar nedraudžiamaisiais įvykiais, valstybinio socialinio draudimo įmokų administravimo,  Lietuvos Respublikos apdraustųjų valstybiniu socialiniu draudimu ir valstybinio socialinio draudimo išmokų gavėjų registro duomenų tvarkymo, privalomojo ir savanoriškojo socialinio draudimo vykdymo klausimais;
7.10. rengia procesinius dokumentus, kitus dokumentus, teikiamus teismams, Skyriaus kompetencijai priskirtais klausimais;
7.11. teikia pasiūlymus atsakingam Fondo valdybos skyriui dėl poreikio informuoti klientus apie teisės aktų, susijusių su Skyriui nustatytų funkcijų vykdymu, pokyčius ar būtinybės naują teisės aktą įtraukti į Apdraustųjų, išmokų gavėjų ir draudėjų informavimo interaktyvių elektroninių paslaugų sistemos (toliau – ADIS) stebimų teisės aktų sąrašą pagal Skyriaus kompetenciją; 
7.10. teikia pasiūlymus atsakingam Fondo valdybos skyriui dėl ADIS veiklos taisyklių papildymo, keitimo ir jų taikymo pagal Skyriaus kompetenciją.
8. Skyrius taip pat atlieka šias funkcijas:
8.1. rengia teisės aktų bei kitų dokumentų projektus; 
8.2. dalyvauja įgyvendinant veiklos planavimo, rizikos, kokybės valdymo, korupcijos prevencijos ir Skyriaus dokumentų tvarkymo ir apskaitos procedūras;
8.3. konsultuoja Fondo valdybos ir / ar Teritorinių skyrių (toliau kartu - Fondo administravimo įstaigos) valstybės tarnautojus ir darbuotojus, teikia metodinę pagalbą Fondo administravimo įstaigų tarnautojams ir darbuotojams pagal Skyriaus kompetenciją;
8.4. rengia užsakymus Fondo valdybos informacinės sistemos keitimui ir tobulinimui, dalyvauja testuojant Fondo valdybos informacinės sistemos keitimus;
8.5. nustato Skyriaus poreikį pirkimams ir teikia paraiškas pirkimų planui sudaryti (papildyti), rengia perkamų prekių, paslaugų ir darbų viešojo pirkimo paraiškas, dalyvauja viešojo pirkimo procedūrose;
8.6. bendradarbiauja su valstybės valdžios ir valdymo institucijomis bei įstaigomis, savivaldybių institucijomis ir įstaigomis bei kitomis įstaigomis, įmonėmis ar organizacijomis pagal Skyriaus kompetenciją;
8.7. atstovauja Fondo valdybai valstybės valdžios ir valdymo institucijose bei įstaigose, savivaldybių institucijose ir įstaigose, kitose įstaigose, įmonėse bei organizacijose pagal Skyriaus kompetenciją, Fondo valdybos direktoriui pavedus;
8.8. vykdo kitas teisės aktų nustatytas funkcijas, Fondo valdybos direktoriaus ar direktoriaus pavaduotojo pavedimus.

III SKYRIUS 
SKYRIAUS TEISĖS

9. Skyrius, įgyvendindamas jam nustatytus uždavinius ir vykdydamas funkcijas, turi teisę: 
9.1.  gauti Skyriaus funkcijoms vykdyti reikalingus duomenis ir informaciją iš kitų Fondo valdybos administracijos padalinių ir Teritorinių skyrių;
9.2. gauti iš kitų Fondo valdybos administracijos padalinių ir Teritorinių skyrių pasiūlymus, pastabas ar išvadas dėl Skyriaus rengiamų teisės aktų ir kitų dokumentų projektų;
9.3. teikti Fondo valdybos direktoriui ir jo pavaduotojams siūlymus dėl teisės aktų ir kitų dokumentų pakeitimų Skyriaus veiklos sričiai priskirtais klausimais, taip pat dėl Skyriaus darbo organizavimo tobulinimo;
9.4. naudotis kitomis Lietuvos Respublikos įstatymų ir kitų teisės aktų nustatytomis teisėmis.

IV SKYRIUS 
SKYRIAUS VEIKLOS ORGANIZAVIMAS 

10. Skyriaus darbas organizuojamas vadovaujantis Fondo valdybos metiniais ir kitais veiklos planais, šiais Nuostatais, Fondo valdybos direktoriaus ar direktoriaus pavaduotojo pavedimais.
11. Skyriui vadovauja ir jo veiklą organizuoja Skyriaus vedėjas (toliau – Vedėjas).
12. Vedėjas yra tiesiogiai pavaldus direktoriaus pavaduotojui ir atskaitingas jam už Skyriaus veiklos rezultatus. 
13. Vedėjas:
13.1. organizuoja Skyriaus veiklą ir užtikrina Skyriaus uždavinių ir funkcijų įgyvendinimą;
13.2. paskirsto užduotis Skyriaus darbuotojams, stebi jų vykdymą ir teikia grįžtamąjį ryšį;
13.3. užtikrina Skyriaus veiklos koordinavimą su kitais Fondo valdybos administracijos padaliniais;
13.4. teikia Fondo valdybos direktoriui ar direktoriaus pavaduotojui pasiūlymus dėl Skyriaus veiklos ir darbo organizavimo tobulinimo;
13.5. vykdo kitas savo pareigybės aprašyme ir kituose teisės aktuose nustatytas funkcijas bei Fondo valdybos direktoriaus ar direktoriaus pavaduotojo pavedimus.
14. Nesant Vedėjo, jis pavaduojamas Fondo valdybos direktoriaus nustatyta tvarka.
15. Skyriaus darbuotojai yra tiesiogiai pavaldūs Vedėjui.
16. Skyriaus darbuotojai privalo tinkamai bei laiku atlikti jų pareigybės aprašymuose nustatytas funkcijas, vykdyti pavedamas užduotis, laikytis  teisės aktų, vidaus ir darbo tvarką reglamentuojančių dokumentų ir kitų teisės aktų reikalavimų.
17. Skyriaus veiklą kontroliuoja Fondo valdybos direktoriaus pavaduotojas teisės aktų nustatyta tvarka.

